Kang Siàu-khèng

**Kang Siàu-khèng** () sī Tâi-oân ê chit-gia̍p iá-kiû soán-chhiú, siú-pī ūi-tì sī tâu-chhiú, bo̍k-chiân tī Tiong-hôa Chit-pāng Thóng-it 7-ELEVEn Sai hāu-le̍k, chìn-chêng bat hāu-le̍k kòe Bí-kok Chit-pāng Cleveland Ìn-tē-an-lâng, Té-te̍k-lu̍t Hó͘ ê Sió-liân-bêng hē-thóng kah Tiong-hôa Chit-pāng Hù-pang Hān-chiòng.

## Seng-gâi
### Ha̍k-seng Sî-kî
* Hoa-liân-koān Hong-pin Kok-sió Siàu-pāng-tūi
* Hoa-liân-koān Hòa-jîn Kok-tiong Chheng-siàu-pāng-tūi
* Sin-pak-chhī Su-li̍p Kok-pó Ko-kip Ka-sū Siong-gia̍p Chit-gia̍p Ha̍k-hāu Chheng-pāng-tūi
* Tiong-kok Bûn-hòa Tāi-ha̍k Iá-kiû-tūi (Bí-hu Kī-jîn)

2011 nî bat chham-ka A-chiu Chheng-pāng Kím-phiau-sài.

### Bí-kok Chit-pāng

Kang Siàu-khèng 2011 nî kah Bí-kok Chit-pāng Cleveland Ìn-tē-an-lâng chhiam--loeh 25-bān Bí-kim chhiam-iok-kim ê Sió-liân-bêng ha̍p-iok. 2012 nî tâu chi̍t-kio̍k liáu-āu tio̍h in-ūi tio̍h-siong khì tāng chhiú-su̍t, só͘-í kui-ê kiû-kùi pò-siau, 2014 nî le̍k-keng oân-chéng ê chhun-hùn liáu-āu tńg--khì pí-sài, 2016 kiû-kùi tī 1a1 tâu 27-tiûⁿ sian-hoat, tit-tio̍h 8-sèng 12-pāi, hông-gū-lu̍t 3.96 ê sêng-chek.

2017 nî 7 goe̍h Kang Siàu-khèng tī ko-kai 1A tùi-chiàn Chi-ka-ko Pe̍h Boe̍h-á ko-kai 1A ta̍t-sêng oân-tâu 9-kio̍k ê bô an-táⁿ pí-sài, sī i seng-gâi thâu-chi̍t-pái ê bô an-táⁿ pí-sài, mā sī Tâi-oân lú Bí kiû-oân lāi-té ê thâu-chi̍t-pái.

2018 nî 6 goe̍h 11 Kang Siàu-khèng khí--lih 3A, keh-ji̍t sûi sian-hoat chú-tâu pēng-chhiáⁿ tâu-chhut 5.1-kio̍k sit 4-hun ê sêng-chek, tit-tio̍h kò-jîn tī 3A ê thâu-chi̍t-ê sèng-tâu.

2019 nî kiû-kùi kiat-sok liáu-āu chiâⁿ-chò Sió-liân-bêng chū-iû kiû-oân, āu-lâi ka-ji̍p Té-te̍k-lu̍t Hó͘ ê Sió-liân-bêng hē-thóng.

### Tiong-hôa Chit-pāng
2021 nî 2 goe̍h Hù-pang Hān-chiòng soan-pò͘ kah Kang Siàu-khèng chhiam-tēng chū-hêng pôe-hùn ha̍p-iok.

2021 nî 7 goe̍h 12 Tiong-hôa Chit-pāng soán-siù, i tī tē-it-lûn hō͘ Hù-pang Hān-chiòng chí-miâ, chiâⁿ-chò hit-tang ê soán-siù chiōng-goân.

2025 nî 12 goe̍h, Thóng-it 7-ELEVEn Sai Lîm Tāi-an hêng-sú chū-iû kiû-oân khoân-lī ka-ji̍p Hù-pang Hān-chiòng. Kin-kì liân-bêng kui-tēng, Thóng-it thang soán-te̍k choán-tūi-hùi kah pó-hō͘ miâ-toaⁿ gōa ê kiû-oân chò pó͘-sióng, chòe-āu chí-miâ Kang Siàu-khèng chò pó͘-sióng kiû-oân, Kang Siàu-khèng chū-án-ne choán-tūi kàu Thóng-it Sai.

## Sêng-pāng Kok-chhiú Keng-le̍k
* 2014 nî A-chiu Ūn-tōng-hōe iá-kiû pí-sài Tiong-hôa-tūi
* 2017 nî Sè-kài Iá-kiû Keng-tián-sài Tiong-hôa-tūi
* 2019 nî Sè-kài Iá-kiû 12-kiông Sài Tiong-hôa-tūi
* 2023 nî Sè-kài Iá-kiû Keng-tián-sài Tiong-hôa-tūi
2017 nî 3 goe̍h 8 hō Keng-tián-sài, tùi-chiàn Hô-lân, Kang Siàu-khèng tiòng-kè chiūⁿ-tiûⁿ tâu 4.1-kio̍k, kan-na sit 1-hun, khó-sioh bóe--á Tiong-hôa-tūi tī boán-lúi ê sî tâu-chhut chài-kiàn pó-sàng, í 5 : 6 phah su.

2019 nî 11 goe̍h 5 hō 12-kiông, Tiong-hôa-tūi tī Tâi-tiong Chiu-chè Iá-kiû-tiûⁿ thâu-chi̍t-chiàn tùi-koat Pho-to-lī-ko, tam-jīm sian-hoat tâu-chhiú chú-tâu 6-kio̍k kan-na hŏng khà-chhut 3-ki an-táⁿ, sit 1-hun, lo̍h-bóe Tiong-hôa-tūi í 6 : 1 phah iâⁿ. Tī ho̍k-sài ê sî, Tiong-hôa-tūi thâu-chi̍t-chiàn Be̍k-se-ko, i sian-hoat 5.2-kio̍k hŏng khà-chhut 3-ki an-táⁿ, sit 2-hun, sàng-chhut 8-pái săn-sín, 3-pái sì-bái, iōng-kiû-sò͘ 89-kiû. Sui-jiân piáu-hiān bē-bái, m̄-koh in-ūi táⁿ-sòaⁿ hō͘ Be̍k-se-ko ap-chè, lo̍h-bóe tio̍h í 0 : 2 su kiû.

## Chit-pāng Seng-gâi Sêng-chek
### Tiong-hôa Chit-pāng
* (**Chho͘ o͘-jī ** sī hit-nî siōng-hó ia̍h siōng-koân ê sêng-chek)

## Chham-khó Chu-liāu

## Gōa-pō͘ Liân-kiat